Soveel in SA vir koronavirus getoetsLande is gemaan om nié onkant betrap te word deur die koronavirus nie. (Grafiek: ANA) Die nasionale instituut vir oordraagbare siektes (Nios) het bevestig hy het reeds 61 individue sedert die uitbreking van die koronavirus getoets. Nie één van die pasiënte het positief getoets vir die gevreesde virus nie. “Daar is dus geen bevestigde gevalle van die 2019-koronavirus (2019-nCoV) in Suid-Afrika aangemeld nie,” het Sinenhlanhla Jimoh, woordvoerder van die Nios, Dinsdag gesê. Luidens ŉ verklaring bly Suid-Afrika ŉ voorkeurbestemming vir reisigers en ontvang die Kaapstad Internasionale Lughawe en Oliver Tambo Internasionale Lughawe in Johannesburg daagliks talle reisigers. Die Nios verseker dat alle binnelandse lughawens, insluitend dié twee, egter op ŉ hoë gereedheidsgrondslag bly sou ŉ draer van die koronavirus die land binnekom. “Dit is moontlik dat ons ŉ geval kan opspoor en as sodanig wil ons die publiek verseker dat sou dit gebeur, die land goed voorbereid is om dit te hanteer,” sê Jimoh. Volgens Jimoh het 130 gesondheidswerkers, onder wie dokters, verpleegsters en nooddienste, Dinsdag opleiding by die Tshepong-hospitaal in Klerksdorp in Noordwes ontvang. Dié opleiding sluit in watter monsters van pasiënte geneem moet word om vir die koronavirus getoets te word asook hoe om ŉ bevestigde geval te behandel. Suid-Afrika se buurland Namibië het sedertdien ook ŉ mobiele hospitaal naby die Hosea Kutako Internasionale Lughawe buite Windhoek opgerig vir die behandeling van pasiënte wat met die virus dié land mag binnekom. Die hospitaal beskik oor 18 beddens asook ŉ waakeenheid met twee beddens. Die Nios vra Suid-Afrikaners om gesondheidsbewus te wees en die nodige higiëne te handhaaf te midde van vrese oor die virus. Simptome sluit koors en asemhalingsprobleme in.